M. Abès, Première année de Berbère, Rabat, 1916 

					lqist n rrami t tfiγra

	illa yiwn rrami lla ygemmer. iddu yiwn wass, yaf yiwt tfiγra, yasey digs tr(a) at iwet ; tsiwl as tfiγra tenn as : « ur as qed umer xes sidi εli bennaşr mc iyi tnγit. awra ! hac arryal, ku yass teddud γuri, ad ac akkax arryal ».  ku yass lla γurs iteddu, ar as takka arryal. al yiwn useggwas ira rrami nna ad iddu γer lh’ij. iddu γer tfiγra, inn as : « a wddi, nekk rix ad ddux γer lh’ij. ha memmi ! arryal da yi takkat, cas t i netta all d εaydx. »  iddu netta γer lh’ij, iqqim memmis, ar iteddu ku yass γer tfiγra,  ar zigs d ittamż arryal.  all yiwn wass ikker lεil nna, inna : « ay ixf inw, tifiγra ya γer da teddux, at neq, asix tirryalin nnay illan ddaw as, henax ixf inw !»  ikker iwet tt, ibbey as aberðuð, walayenni ur tt inγi ; trah’ as, twet nettat lεil nna, tenγ it.

	teqqim ggwansa ns allig d iεayd rrami zi lh’ij, yaf d memmis immut. inn as i tmeţţut ns : « magg nγan memmi ? » tenn as : « a wddi, tenγat tfiγra ! » iddu wryaz γer tfiγra. inn as « matta wya i tgit allig i tenγit memmi ? » tenn as : « a wddi, memmic ay i yγdern d amzwaru. ibbey i aberðuð inw, wetx t, neq t. dγi mec k ihda rebbi, awra, asey aynn ac itqaddan zi tmenyat. ggwedx at tqqimt all yiwn wass tsektit memmic, twet iyi tneγt iyi ; nγedd nekk ad sektix aberðuð inw wetγ k, neq k. dγi, asey aynn ac itqaddan, teddut iberdan nc, εemmr ac, ad ur ttεayad ! ». yasey uryaz nna aynna mi ynna iqad as, iddu iberdan ns.

      (ayt nðir)

				taεacurt γer iżayyan n xnifra

	adday ilal wayur n εacura, da smunun icirran azugwar. ass gg iwd h’ðac n yum, awin azugwar nna ammas n yukk wansa, sγise, diys lεafit, ar γifs rekkeðn, ar γifs tebbin izlan, ar ttinin : « hi ! xf  εacur immut ! ur iy idjiy ibba a γurs ddux ! » ar rekkeðn midden xf taderwin, ar tamżen tmenyat, ar kkatn tiqzduma. 

tinifest nna yiqqimn, da t ttasint taytcin tiwsarin da d ids teggent sh’ur. amżent taytcin iqellaln n waman, qqiment afella l laşðah’ ; adday izri ca wryaz nγlint afell as aman, irwl uryaz nna yberdan ns , ur asent ittini ca. midden nna djjiwnin tmenyat ar tseddaqn i lemsacn.

(ayt yaεqub)

 aryaz t tmeţţut ns

	tella ict n tmeţţut tuεr, day iawl tt idj uryaz, d al ttemberrazn, ar ttemwatn. day lla ttedj it all d ijen, teskker it ttiniy as : « kker, ay aryaz, gudjn ireh’aln ! » day ikker netta, ar ittasey aggwain, nettat ar d tεalam i lahl ns γr uxam n uryaz al asen ttini : « kkerm, a lahl inw, han aryaz lla yteffeγ ixf ns ! »  kkern dax nitni, tfen t, cerfen t.

trah’ tmeţţut tawi d ameddakwl ns γer mqabla wryaz. ar isγuyyu wryaz, al as ttinin midden : « flan meskin, iffeγ ixf ns ! » iqqim ammidin al idj wass, day isehr timcrað , day idj ttent id ddaw as. day idj itt allij tejnu, day ibbey as ils, day iajl it uh’emmar n uxam. day şbah’ rah’en d lahl ns ; day ll(a) as ttinin : « mam ijin adin ? » ll(a) asen tnεat s uðað γ uh’emmar. d al tsaln aryaz, al as ttinin : « mas ijin x aynni y tmeţţut ? » inn asn uryaz : « tenn awn tmeţţut d rebbi as ijin aynn ! »
      (ayt seγruccn)